U-I-102/13, Up-312/13
Natisni
Opravilna št.:
U-I-102/13, Up-312/13
Datum odločitve:
8. 5. 2013
ECLI:
ECLI:SI:USRS:2013:U.I.102.13
Akt:
Ustavna pritožba zoper sodbo Višjega sodišča v Kopru št. Cp 590/2012 z dne 11. 12. 2012 v zvezi s sodbo Okrajnega sodišča v Postojni št. P 121/2011 z dne 30. 3. 2012

Zakon o pravdnem postopku (Uradni list RS, št. 73/07 – uradno prečiščeno besedilo in 45/08) (ZPP), 355. čl. in 358. čl.
Izrek:
Ustavna pritožba zoper sodbo Višjega sodišča v Kopru št. Cp 590/2012 z dne 11. 12. 2012 v zvezi s sodbo Okrajnega sodišča v Postojni št. P 121/2011 z dne 30. 3. 2012 se zavrže.

Pobuda za začetek postopka za oceno ustavnosti 355. in 358. člena Zakona o pravdnem postopku (Uradni list RS, št. 73/07 – uradno prečiščeno besedilo in 45/08) se zavrže.
Evidenčni stavek:
Ustavno sodišče zavrže nedovoljeno ustavno pritožbo. Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje. 
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa. 
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude. 
1.4.52.11 - Ustavno sodstvo - Postopek - Procesne predpostavke v postopku ustavne pritožbe - Zadeve po 55. a členu ZUstS.
Pravna podlaga:
Člen 25.3, 55.a.2.1, 55.b.1.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Zdenko Jursinovič, Ilirska Bistrica
Datum vloge:
28. 3. 2013
Vrsta odločitve:
sklep
Vrsta rešitve:
zavrženje
Dokument:
US30116
Dokument v PDF obliki:
U-I-102-13, Up-312-13.pdf
155 KB
Prenesite datoteko
U-I-102/13-5
Up-312/13-6
8. 5. 2013
SKLEP
Ustavno sodišče je v postopkih za preizkus ustavne pritožbe in pobude Zdenka Jursinoviča, Ilirska Bistrica, ki ga zastopa Ivo Čibej, odvetnik v Ajdovščini, na seji 8. maja 2013
sklenilo:
1. Ustavna pritožba zoper
sodbo Višjega sodišča v Kopru št. Cp 590/2012 z dne 11. 12. 2012 v zvezi s sodbo Okrajnega sodišča v Postojni št. P 121/2011 z dne 30. 3. 2012
se zavrže.
2. Pobuda za začetek postopka za oceno ustavnosti
355. in 358. člena Zakona o pravdnem postopku (Uradni list RS, št. 73/07 – uradno prečiščeno besedilo in 45/08)
se zavrže.
OBRAZLOŽITEV
1. Predmet izpodbijanja z ustavno pritožbo je pravnomočna sodna odločba,  izdana v sporu zaradi ugotovitve lastninske pravice na delu nepremičnine na podlagi priposestvovanja, v katerem je bila vrednost spornega predmeta ocenjena na 1.500,00 EUR. Pritožnik oziroma pobudnik vlaga hkrati z ustavno pritožbo pobudo za začetek postopka za oceno ustavnosti 355. in 358. člena Zakona o pravdnem postopku (v nadaljevanju ZPP). Navedeni procesni določbi dajeta pritožbenemu sodišču revizijska pooblastila, na podlagi katerih lahko (oziroma mora) to sodišče v taksativno določenih primerih sámo odloči(ti) o zadevi. Pobudnik zatrjuje neskladje izpodbijane zakonske ureditve z 2. in s 25. členom Ustave.
2. Ustavno sodišče je ustavno pritožbo zavrglo, ker ni dovoljena (1. točka izreka).
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Izpodbijani zakonski določbi ne učinkujeta neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnikov pravni interes za začetek postopka za oceno ustavnosti 355. in 358. člena ZPP je temeljil na vloženi ustavni pritožbi, ki jo je Ustavno sodišče zavrglo. Glede na to odločitev o pobudi na pravni položaj pobudnika v obravnavanem pravdnem postopku ne bi mogla učinkovati. To pomeni, da pobudnik ne izkazuje pravnega interesa za preizkus pobude o skladnosti navedenih zakonskih določb z Ustavo. Zato je Ustavno sodišče pobudo zavrglo (2. točka izreka).
5. Ustavno sodišče je sprejelo ta sklep na podlagi tretje alineje prvega odstavka 55.b člena v zvezi s prvo alinejo drugega odstavka 55.a člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik
zanj
mag. Miroslav Mozetič
Podpredsednik